Hantering van wangedrag buite die werkplek - Jy en die RegJy en die Reg
Tuis › Artikels › Hantering van wangedrag buite die werkplek
Ingevolge die Wet op Arbeidsbetrekkinge (LRA) het werkgewers die reg om werknemers weens werkverwante wangedrag te dissiplineer en selfs te ontslaan. Ontslag is egter selde ʼn eenvoudige proses.
Om ʼn ontslag te bekragtig, moet die werkgewer hom noukeurig hou by ʼn streng, komplekse en tydrowende prosedure wat deur arbeidswetgewing voorgeskryf word. Die werkgewer moet ook volgens oorwig van waarskynlikheid bewys dat hy volgens die feite van die saak die reg gehad het om die werknemer te ontslaan.
Die situasie word selfs meer kompleks as ʼn werkgewer ʼn werknemer wil dissiplineer of ontslaan vir wangedrag buite die werkplek.
LabourMan Consultants sê ʼn werknemer kan net ontslaan word as daar aangetoon kan word dat daar ʼn verband is tussen die wangedrag en die werkgewer (maatskappy) of die operasionele vereistes van die werkgewer.
Die werkgewer moet kan bewys dat die wangedrag die besigheid negatief beïnvloed het, byvoorbeeld dat dit die maatskappy ʼn slegte naam gegee het en dat die werkgewer as gevolg daarvan kliënte of klandisie verloor het.
Die werkgewer sal egter nie daarop geregtig wees om ʼn werknemer te ontslaan weens gedrag wat niks met die werkgewer te doen het nie, sê Israel van Israelstam, hoof- uitvoerende beampte van Labour Law Management Consulting.
“Byvoorbeeld,” verduidelik Van Israelstam, “die werkgewer kan normaalweg nie ʼn werknemer ontslaan wat sy kinders verwaarloos of ʼn medenagklubganger aanrand nie. Maar wat as die werknemer ten tye van die aanranding sy of haar werkplekuniform aangehad het? Die werkgewer kan dan dalk oortuigende gronde aanvoer dat hy die werkgewer ʼn slegte naam gegee het.”
Hoewel die wangedrag dus buite die werkplek plaasgevind het, kan dit steeds voorkom binne die konteks van die werkverhouding. En as dit die geval is, kan die werkgewer in sekere omstandighede steeds die reg hê om die werknemer te dissiplineer.
Die werknemer kan nie onmiddellik ontslaan word nie; daar moet ʼn dissiplinêre verhoor wees voordat die werknemer weens wangedrag ontslaan kan word.
Elke geval wat voor die KVBA of bedingingsraad gebring word, kan potensieel verskillende uitkomste hê omdat omstandighede verskil en ook die standpunte van verskillende arbiters, verduidelik Van Israelstam.
“Dit is dus baie belangrik dat werkgewers voordat hulle werknemers weens wangedrag buite die werkplek ontslaan, die saak deur ʼn arbeidsregkenner laat ontleed ten einde seker te maak wanneer ontslag aanvaarbaar iss al dan nie.”